На основу члана 5. став 3. и члана 7. став 4. Закона о контроли државне помоћи („Службени гласник РС”, број 73/19) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

УРЕДБУ

О УСЛОВИМА И КРИТЕРИЈУМИМА УСКЛАЂЕНОСТИ РЕГИОНАЛНЕ ДРЖАВНЕ ПОМОЋИ

I. УВОДНЕ ОДРЕДБЕ

Предмет

Члан 1.

Овом уредбом ближе се уређују услови и критеријуми усклађености државне помоћи за унапређење економског развоја подручја у Републици Србији са изузетно ниским животним стандардом или са високом стопом незапослености, унапређење развоја одређених привредних делатности или одређених привредних подручја у Републици Србији (у даљем тексту: регионална државна помоћ), као и правила кумулације.

Примена

Члан 2.

Одредбе ове уредбе примењују се на регионалну државну помоћ за улагање, изузев у области челика, лигнита, угља, саобраћаја, енергетике и за развој широкопојасне мреже.

Одредбе ове уредбе примењују се на помоћ за смањење текућих трошкова учесника на тржишту који обављају делатност у ретко или врло ретко насељеним подручјима или у подручјима која се суочавају са специфичним тешкоћама (у даљем тексту: регионална оперативна државна помоћ), изузев у области челика, лигнита, угља, као и на помоћ која се додељује учесницима на тржишту чија претежна делатност у складу са прописом којим се уређује класификација делатности припада сектору К - Финансијске делатности и делатност осигурања, односно сектору М - Стручне, научне, иновационе и техничке делатности, групи - Управљање економским субјектом и групи - Консултантске активности у вези с пословањем и осталим управљањем.

Одредбе ове уредбе не примењују се на помоћ која је условљена:

1) извезеним количинама, оснивањем и радом дистрибуционе мреже у иностранству или осталим текућим трошковима корисника државне помоћи који су директно повезани са извозном делатношћу;

2) давањем предности коришћењу домаће робе у односу на увезену робу;

3) обавезом корисника да користи робу која је произведена у Републици Србији или услуге које су пружене у Републици Србији;

4) ограничавањем корисника да користи резултате истраживања, развоја и иновација у Републици Србији;

5) обавезом корисника да има седиште или представништво у Републици Србији, осим у тренутку исплате државне помоћи.

Изрази употребљени у овој уредби имају значење одређено законом и подзаконским актима којима се уређује контрола државне помоћи.

Усклађена регионална државна помоћ

Члан 3.

Регионална државна помоћ је усклађена са правилима о додели државне помоћи ако испуњава све услове и критеријуме из ове уредбе.

II. КРИТЕРИЈУМИ УСКЛАЂЕНОСТИ РЕГИОНАЛНЕ ДРЖАВНЕ ПОМОЋИ

Транспарентност

Члан 4.

Регионална државна помоћ je усклађена у смислу члана 3. ове уредбе ако је могуће унапред израчунати тачан износ бруто новчане противвредности без потребе за проценом ризика од прекомерне државне помоћи (транспарентна државна помоћ).

Државна помоћ која се додељује у облику бесповратних средстава изражава се у бруто износу, тј. износу пре одбитка пореза и других накнада.

Ако се државна помоћ не додељује у облику бесповратних средстава, износ државне помоћи мора да буде изражен у облику бесповратних средстава, тј. у њиховој (бруто) новчаној противвредности.

Критеријум транспарентности испуњавају следећи инструменти (облици) доделе државне помоћи:

1. субвенција и субвенционисана каматна стопа на кредитe;
2. кредит, ако је бруто новчана противвредност израчуната на основу референтне каматне стопе која је важећа у тренутку доделе државне помоћи;

3) гаранција, ако је обрачуната у облику бруто новчане противвредности субвенције;

4) пореска олакшица, ако је предвиђена горња вредност која обезбеђује да се не пређе максимална висинa (интензитет) државне помоћи;

5) други инструменти у складу са законом, код којих је могуће унапред израчунати тачан износ бруто новчане противвредности без потребе за проценом ризика од прекомерне државне помоћи.

Утврђивање оправданих трошкова и интензитета државне помоћи

Члан 5.

Интензитет државне помоћи утврђује се у односу на износ оправданих трошкова, без пореза на додату вредност и других трошкова који могу да се рефундирају у складу са пореским прописима.

Оправданост трошкова доказује давалац исправама које морају да садрже јасне, конкретне и ажуриране податке.

Ако се државна помоћ исплаћује у више рата, износ државне помоћи и оправданих трошкова дисконтују се на њихову вредност у тренутку доделе те помоћи, при чему се за дисконтовање користи важећа дисконтна стопа.

Регионална државна помоћ сматра се додељеном на дан када је давалац државне помоћи донео акт којим се одређеном учеснику на тржишту додељује државна помоћ.

Ако је правни основ за доделу државне помоћи уговор, дан закључења уговора сматра се даном доделе државне помоћи.

Eфекат подстицаја

Члан 6.

Регионална државна помоћ је усклађена у смислу члана 3. ове уредбе ако има ефекат подстицаја.

Регионална државна помоћ за улагање има ефекат подстицаја ако је захтев за доделу државне помоћи поднет даваоцу пре почетка радова на пројекту или пре отпочињања обављања делатности.

Захтев из става 2. овог члана нарочито садржи:

1) назив и величину учесника на тржишту;

2) опис пројекта, датум почетка и краја пројекта;

3) локацију пројекта;

4) преглед трошкова пројекта;

5) инструмент и износ државне помоћи.

Индивидуална регионална државна помоћ за улагање, која се додељује на основу акта даваоца и то унапред одређеном учеснику на тржишту који се разврстава у велика правна лица (у даљем тексту: велико правно лице) има ефекат подстицаја ако је давалац утврдио на основу приложене документације корисника да без државне помоћи пројекат не би могао да се реализује у одређеном подручју или не би био у том подручју довољно економски исплатив.

Регионална државна помоћ за улагање има ефекат подстицаја ако се додељује на основу фискалне шеме која је била на снази пре почетка радова на пројекту, ако је захтев за доделу државне помоћи поднет даваоцу после почетка радова на пројекту и ако том шемом није предвиђено да давалац одлучује по слободној оцени о додели државне помоћи.

Изузетно од става 5. овог члана, државна помоћ има ефекат подстицаја ако је фискална шема донета после почетка радова на пројекту, као и ако је доношењем те шеме престала да важи шема по којој је корисник имао право на доделу државне помоћи.

Под почетком радова на пројекту из става 2. овог члана сматра се почетак грађевинских радова или дан предузимања правно обавезујуће радње у вези са набавком опреме повезане са улагањем или дан стицања дела имовине правног лица која је повезана са смањењем обима пословања тог правног лица (у даљем тексту: преузимање имовине).

Куповина земљишта, прибављање дозвола, обављање студија изводљивости и друге припремне радње не сматрају се почетком радова на пројекту из става 2. овог члана.

Регионална оперативна државна помоћ из члана 18. ове уредбе увек има ефекат подстицаја.

Остали критеријуми усклађености

Члан 7.

Регионална државна помоћ је усклађена у смислу члана 3. ове уредбе ако се додељује учеснику на тржишту којем није наложен повраћај државне или *de minimis* помоћи, као и учесницима на тржишту који нису били у тешкоћама у смислу прописа којима се уређује контрола државне помоћи.

Изузетно од става 1. овог члана, регионална оперативна државна помоћ која се на основу шеме државне помоћи додељује учесницима на тржишту у тешкоћама, усклађена је у смислу члана 3. ове уредбе.

Регионална државна помоћ не сматра се усклађеном у смислу члана 3. ове уредбе ако се додељује кориснику који је у потпуности или делимично престао са обављањем исте или сличне делатности на територији Републике Србије у периоду од две године пре подношења захтева за регионалну државну помоћ за улагање или планира да престане са обављањем такве делатности у року од највише две године након завршетка почетног улагања.

III. УСЛОВИ УСКЛАЂЕНОСТИ РЕГИОНАЛНЕ ДРЖАВНЕ ПОМОЋИ ЗА УЛАГАЊЕ

Регионална државна помоћ за улагање

Члан 8.

Регионална државна помоћ за улагање може се доделити као индивидуална државна помоћ или на основу шеме државне помоћи која обухвата најмање пет група делатности у складу са прописом којим се уређује класификација делатности.

Изузетно, шема државне помоћи из става 1. овог члана може да обухвата само област туризма.

Регионална државна помоћ за улагање, изузев улагања великог правног лица у унапред дефинисано подручје „Ц”, односно унапред недефинисано подручје „Ц”, утврђено у складу са чланом 14. ове уредбе, јe државна помоћ која се додељује за почетно улагање у материјалну и нематеријалну имовину, ради:

1) оснивања новог правног лица или огранка;

2) проширења капацитета постојећег правног лица;

3) диверсификације производа и/или услуга, увођењем нових производа или нових услуга, и/или

4) увођења значајне промене у укупном процесу производње и/или пружања услуга постојећег правног лица.

Почетним улагањем из става 3. овог члана сматра се и преузимање имовине.

Регионална државна помоћ за улагање великог правног лица у унапред дефинисано подручје „Ц”, односно унапред недефинисано подручје „Ц”, утврђено у складу са чланом 14. ове уредбе, јe државна помоћ која се додељује за почетно улагање у материјалну и нематеријалну имовину, којим се започиње обављање нове делатности, и то:

1) оснивањем новог правног лица или огранка, и/или

2) почетком обављања нове делатности у постојећем правном лицу, која у складу са прописом којим се уређује класификација делатности, не припада истој групи делатности коју је то лице претходно обављало.

Почетним улагањем из става 3. овог члана сматра се и преузимање имовине ради почетка обављања нове делатности, која у складу са прописом којим се уређује класификација делатности, не припада истој групи делатности која се обављала пре тог преузимања.

Стицање удела у привредном друштву не представља почетно улагање.

Оправдани трошкови

Члан 9.

Оправдани трошкови за доделу регионалне државне помоћи за улагање су:

1) трошкови улагања у материјалну и нематеријалну имовину;

2) процењени трошкови зарада за новоотворена радна места повезана са улагањем у двогодишњем периоду;

3) комбинација трошкова из тач. 1) и 2) овог става, под условом да добијени износ не прелази износе из тачке 1) или тачке 2) овог става, у зависности од тога који је износ већи.

Материјална имовина из става 1. овог члана обухвата непокретности (земљиште, зграде, грађевине и др.), постројења, машине и опрему.

Нематеријална имовина из става 1. овог члана нема физички или финансијски облик, а обухвата право на патент, лиценцу, *know-how* или друга права интелектуалне својине.

Трошкови зарада су укупан износ који корисник државне помоћи стварно плаћа за рад запосленог и обухватају бруто зараду, односно зараду пре одбитка пореза и доприноса.

Регионална државна помоћ за улагање у материјалну имовину

Члан 10.

Почетно улагање мора да опстане у истом подручју најмање пет година, односно у случају учесника на тржишту који се разврставају у мала и средња правна лица (у даљем тексту: МСП), три године након завршетка пројекта улагања, при чему је дозвољена замена постројења или опреме која је у том периоду застарела или се покварила.

Ако давалац није одредио рок завршетка пројекта улагања сматра се да је пројекат улагања завршен истеком три године од дана почетка радова на том пројекту.

Имовина која се стиче улагањем мора да буде нова, осим када имовину стичу МСП и када се имовина стиче преузимањем.

Закуп земљишта и зграда наставља се најмање пет година од предвиђеног датума завршетка пројекта улагања, односно три године за МСП.

Закуп постројења или машина мора да буде у облику финансијског лизинга уз обавезу корисника помоћи да купи имовину по истеку периода закупа.

Имовина која се стиче преузимањем у смислу члана 8. ст. 4. и 6. ове уредбе и само ако је купљена од трећег неповезаног лица и по тржишним условима, може се сматрати оправданим трошком.

Ако имовину учесника на тржишту који се разврстава у мала правна лица (у даљем тексту: мало правно лице) преузме запослени или повезано лице са претходним власником трошак тог преузимања представља оправдани трошак.

Трошкови преузимања имовине за чију куповину је претходно додељена државна помоћ не представљају оправдане трошкове.

У случају стицања имовине преузимањем, оправдани трошкови улагања, осим трошкова куповине имовине из става 6. овог члана могу да буду и трошкови додатног улагања.

Трошкови улагања великог правног лица ради значајне промене процеса производње су оправдани ако су већи од трошкова амортизације у претходне три фискалне године за имовину која је повезана са делатношћу која се модернизује.

Трошкови улагања ради диверсификације производа, услуга или делатности су оправдани ако износе најмање 200% књиговодствене вредности имовине која се поново користи, а која се књижи у фискалној години пре почетка радова.

Регионална државна помоћ за улагање у нематеријалну имовину

Члан 11.

Нематеријалну имовину за коју се додељује државна помоћ:

1) корисник државне помоћи може да купи само од трећег лица које није повезано са њим и по тржишним условима;

2) употребљава искључиво корисник државне помоћи и на њу обрачунава амортизацију у складу са важећим прописима;

3) корисник државне помоћи исказује у билансу стања, најмање пет година, односно три године, у случају МСП.

Ако је корисник државне помоћи велико правно лице, учешће трошкова нематеријалне имовине у укупним оправданим трошковима улагања може да буде до 50%.

Ако је корисник МСП, учешће трошкова нематеријалне имовине у укупним оправданим трошковима улагања може да буде до 100%.

Новоотворена радна места повезана са улагањем

Члан 12.

Корисник државне помоћи мора да повећа нето број запослених (изражен у годишњим радним јединицама), који након завршетка пројекта улагања треба да буде већи од просечног броја запослених у периоду од 12 месеци, пре почетка пројекта улагања.

Нето број запослених из става 1. овог члана, представља број новоотворених радних места повезаних са пројектом улагања умањен за број радних места која се затворе током периода улагања.

Корисник државне помоћи је дужан да радно место предвиђено пројектом улагања отвори и попуни у року од три године од дана завршетка пројекта улагања.

Ново радно место повезано са улагањем мора да остане попуњено у периоду од најмање пет година од датума када је први пут попуњено, односно у периоду од три године у случају МСП.

Мапа регионалне државне помоћи

Члан 13.

Мапом регионалне државне помоћи, која се доноси за период од пет година, одређују се у складу са чланом 14. ове уредбе подручја по категоријама којима може да се додели регионална државна помоћ, као и максимални интензитети државне помоћи за та подручја, уз прибављено мишљење Комисије за контролу државне помоћи на предлог мапе.

За потребе израде мапе регионалне државне помоћи користе се подаци Републичког завода за статистику и других надлежних органа, изузев података који се односе на трогодишњи просек у ЕУ-27 из чл. 14-16. ове уредбе, које објављује Европски директорат за статистику (Eurostat).

Изузетно од става 1. овог члана, измена мапе регионалне државне помоћи може да се изврши пре истека периода из става 1. овог члана, уз прибављено мишљење Комисије за контролу државне помоћи на предлог мапе.

Категорије подручја

Члан 14.

Категорије подручја у оквиру мапе регионалне државне помоћи могу да буду подручје „А”, унапред дефинисано подручје „Ц” и унапред недефинисано подручје „Ц”.

Подручје „А” је подручје нивоа 2 према номенклатури статистичких територијалних јединица (у даљем тексту: НСТЈ), које има бруто домаћи производ по становнику изражен кроз паритет куповне моћи (у даљем тексту: БДП по становнику) мањи или једнак 75% трогодишњег просека БДП у ЕУ-27.

Подаци на основу којих се утврђује припадност подручја категорији „А” су подаци о броју становника, нивоу НСТЈ, БДП по становнику, као и подаци којима се потврђује да је подручје социо-економски најугроженије у транзицији привреде ка климатској неутралности и/или да је подручје суочено са великим губитком становништва.

Унапред дефинисано подручје „Ц” је подручје које испуњава један од следећих услова, што је потребно доказати:

1. да је ретко насељено подручје на нивоу НСТЈ 2 које има мање од осам становника по km² или подручје на нивоу НСТЈ 3 које има мање од 12,5 становника по km²;
2. да су делови ретко насељеног подручја на нивоу НСТЈ 3 које има мање од 12,5 становника по km² или друго подручје на нивоу НСТЈ 3, које се граничи са овим подручјем, које такође има мање од 12,5 становника по km²;
3. да је врло ретко насељено подручје на нивоу НСТЈ 2 које има мање од осам становника по km² или другo мањe подручје на нивоу НСТЈ 2 којe се граничи са овим подручјем и које такође има мање од осам становника по km².

Подаци на основу којих се утврђује припадност подручја категорији унапред дефинисаног подручја „Ц” су подаци о испуњености услова из става 4. овог члана, подаци о броју становника, као и подаци којима се потврђује да је подручје суочено са великим губитком становништва.

Унапред недефинисано подручје „Ц” је подручје које се суочава са социо-економским, географским или структурним изазовима, а које испуњава један од следећих услова, што је потребно образложити и доказати:

1. да је суседнo подручје на нивоу НСТЈ 2 или нивоу НСТЈ 3 које има најмање 100.000 становника а чији је БДП по становнику мањи или једнак трогодишњем просеку БДП у ЕУ-27 или у којем је стопа незапослености једнака или већа од 115% просека стопе незапослености у Републици Србији;
2. да је подручје на нивоу НСТЈ 3 које има мање од 100.000 становника, a чији је БДП по становнику мањи или једнак трогодишњем просеку БДП у ЕУ-27 или у којем је стопа незапослености једнака или већа од 115% просека стопе незапослености у Републици Србији;
3. да је територијално тешко доступно подручје (планинско и друга слична подручја) које има мање од 5.000 становника или чији је БДП по становнику мањи или једнак трогодишњем просеку БДП у ЕУ-27 или у којем је стопа незапослености једнака или већа од 115% просека стопе незапослености у Републици Србији;
4. да је подручје или делови подручја на нивоу НСТЈ 3 које се граничи са подручјем „А”;
5. да је суседно подручје које има најмање 50.000 становника, које се суочава са великим структурним променама или бележи велики релативни пад у развоју (на основу показатеља структурне пословне статистике, показатеља у вези са кретањима на тржишту рада, прихода домаћинства, нивоа образовања и сл.), а није обухваћено подручјем на нивоу НСТЈ 3 (или суседним подручјем), које испуњава услове из става 4. или става 6. тач. 1)-4) овог члана.

Подаци на основу којих се утврђује припадност подручја категорији унапред недефинисаног подручја „Ц” су подаци о испуњености услова из става 6. овог члана, подаци о броју становника, као и подаци којима се потврђује да је подручје суочено са великим губитком становништва.

Суседно подручје је јединица локалне самоуправе или група од више јединица локалне самоуправе које су територијално повезане.

Изузетно од става 8. овог члана, суседно подручје може да буде и део јединице локалне самоуправе чији је број становника већи од минималног броја становника из става 6. тач. 1) или 5) овог члана, ако број становника тог дела јединице локалне самоуправе чини најмање 50% укупног броја становника те јединице локалне самоуправе.

Интензитети регионалне државне помоћи по подручјима утврђеним мапом регионалне државне помоћи

Члан 15.

Интензитет регионалне државне помоћи за улагање у подручје „А”, утврђено у складу са чланом 14. ове уредбе, одређује се у односу на оправдане трошкове за доделу регионалне државне помоћи за улагање из члана 9. ове уредбе, изражава се у бруто новчаној противвредности и може да износи највише:

1) 50% оправданих трошкова у подручју нивоа НСТЈ 2 чији је БДП по становнику нижи или једнак 55% трогодишњег просека у ЕУ-27;

2) 40% оправданих трошкова у подручју нивоа НСТЈ 2 чији је БДП по становнику између 55% и 65% или једнак 65% трогодишњег просека у ЕУ-27;

3) 30% оправданих трошкова у подручју нивоа НСТЈ 2 чији је БДП по становнику између 65% и 75% или једнак 75% трогодишњег просека у ЕУ-27.

Интензитети државне помоћи утврђени у ставу 1. овог члана могу да се увећају за десет процентних поена ако се државна помоћ додељује у подручју суоченим са великим губитком становништва, као и/или за десет процентних поена ако се државна помоћ додељује у социо-економски најугроженијем подручју у транзицији привреде ка климатској неутралности, и/или ако се улагање врши у дигиталне технологије, чисте и ресурсно ефикасне технологије, укључујући технологије са нултом стопом емисије и биотехнологије које уводе на тржиште Републике Србије иновације са значајним економским потенцијалом или доприносе јачању стратешких сектора Републике Србије.

Интензитет регионалне државне помоћи за улагање у унапред дефинисано подручје „Ц”, односно унапред недефинисано подручје „Ц”, утврђено у складу са чланом 14. ове уредбе, одређује се у односу на оправдане трошкове за доделу регионалне државне помоћи за улагање из члана 9. ове уредбе, изражава се у бруто новчаној противвредности и може да износи највише:

1) 20% оправданих трошкова у унапред дефинисаном подручју „Ц”;

2) 10% оправданих трошкова у унапред недефинисаном подручју „Ц” чији је БДП по становнику већи од 100% трогодишњег просека у ЕУ-27 и стопа незапослености мања од 100% трогодишњег просека у ЕУ-27;

3) 15% оправданих трошкова у другом унапред недефинисаном подручју „Ц”.

Интензитети државне помоћи утврђени у ставу 3. овог члана могу да се увећају за највише пет процентних поена у подручјима суоченим са великим губитком становништва и/или ако се улагање врши у технологије из става 2. овог члана.

У случају када се унапред дефинисано подручје „Ц”, односно унапред недефинисано подручје „Ц” граничи са подручјем „А”, интензитети државне помоћи утврђени у ставу 3. овог члана за подручје на нивоу НСТЈ 3, или делове тог унапред дефинисаног подручја „Ц”, односно унапред недефинисаног подручја „Ц”, могу да се повећају до интензитета који не прелази 15 процентних поена разлике интензитета та два подручја.

Интензитети државне помоћи утврђени у ст. 1. и 3. овог члана могу да се увећају за највише десет процентних поена за учеснике на тржишту који се разврставају у средња правна лица, односно 20 процентних поена за учеснике на тржишту који се разврставају у мала правна лица.

Република Србија сматра се као једно подручје чији је БДП по становнику нижи или једнак 55% трогодишњег просека у ЕУ-27, до доношења мапе регионалне државне помоћи у складу са овом уредбом.

Подручја суочена са великим губитком становништва, у смислу ове уредбе, су подручја на нивоу НСТЈ 3 која су у периоду између два последња пописа становништва изгубила више од 10% становништва.

Максимални износ државне помоћи за велике пројекте улагања

Члан 16.

Максимални износ државне помоћи за велике пројекте улагања израчунава се на основу следеће формуле:

Р x (А + 0,50 x Б + 0 x Ц)

при чему је:

Р - максимални интензитет државне помоћи за велика правна лица којима се додељује регионална државна помоћ у складу са чланом 15. ове уредбе;

А - почетних 55 милиона евра оправданих трошкова, у номиналном износу или динарској противвредности, по званичном средњем курсу Народне банке Србије (у даљем тексту: НБС);

Б - део оправданих трошкова између 55 милиона евра и 110 милиона евра, у номиналном износу или динарској противвредности, по званичном средњем курсу НБС;

Ц - део оправданих трошкова који прелази 110 милиона евра, у номиналном износу или динарској противвредности, по званичном средњем курсу НБС.

Максимални интензитет државне помоћи Р за велике пројекте улагања је исти за све учеснике на тржишту без обзира на њихову величину.

Сва почетна улагања у исту или сличну делатност, која је започео исти корисник (или корисници који представљају повезанa правна лица у смислу прописа о контроли државне помоћи), у истом подручју нивоа НСТЈ 3 и у року од три године од дана почетка радова на новом улагању за које је додељена државна помоћ, сматрају се делом истог пројекта улагања (у даљем тексту: јединствени пројекат улагања).

Ако је јединствени пројекат улагања истовремено и велики пројекат улагања, максимални износ државне помоћи израчунава се у складу са ставом 1. овог члана.

Велики пројекат улагања је пројекат чији оправдани трошкови за почетно улагање прелазе 50 милиона евра у номиналном износу или динарској противвредности, по званичном средњем курсу НБС.

Обавезе корисника регионалне државне помоћи за улагање

Члан 17.

Корисник регионалне државне помоћи за улагање мора да обезбеди финансијско учешће од најмање 25% оправданих трошкова из сопствених средстава или спољним финансирањем, које не садржи било који облик јавне помоћи.

IV. УСЛОВИ УСКЛАЂЕНОСТИ РЕГИОНАЛНЕ ОПЕРАТИВНЕ ДРЖАВНЕ ПОМОЋИ

Регионална оперативна државна помоћ намењена учесницима на тржишту који обављају делатност у ретко или врло ретко насељеним подручјима

Члан 18.

Регионална оперативна државна помоћ је помоћ која се додељује за смањење текућих трошкова пословања као што су трошкови радне снаге, материјала, услуга, комуникација, енергије, одржавања, закупа, административни трошкови и сл, као и трошкови амортизације и трошкови финансирања, ако не представљају део оправданих трошкова улагања за које је додељена регионална државна помоћ за улагање.

Регионална оперативна државна помоћ усклађена је ако се додељује на основу шеме државне помоћи која обухвата најмање пет група делатности у складу са прописом којим се уређује класификација делатности.

Изузетно од става 2. овог члана, шема државне помоћи може да обухвата само област туризма.

Регионална оперативна државна помоћ није усклађена ако се додељује учесницима на тржишту у области саобраћаја.

Регионална оперативна државна помоћ која се додељује у ретко насељеним подручјима Републике Србије усклађена је ако та помоћ надокнађује додатне трошкове превоза робе која се производи или даље прерађује у тим подручјима и ако:

1) је државну помоћ могуће објективно унапред израчунати на основу фиксног износа или односа тоне по километру или друге одговарајуће јединице;

2) се трошкови превоза израчунавају на основу трошкова превоза робе у Републици Србији коришћењем најјефтинијег превозног средства које испуњава техничке захтеве у области заштите животне средине.

Максимални интензитет регионалне оперативне државне помоћи је до 100% трошкова превоза из става 5. овог члана.

Регионална оперативна државна помоћ која се додељује у ретко и врло ретко насељеним подручјима Републике Србије у циљу спречавања депопулације, усклађена је ако:

1) корисник државне помоћи обавља привредну делатност у тим подручјима;

2) годишњи износ државне помоћи по кориснику у свим шемама регионалне оперативне државне помоћи не прелази 20% годишњих трошкова радне снаге корисника у тим подручјима.

Ретко насељено подручје Републике Србије из става 5. овог члана је подручје нивоа НСТЈ 2 са мање од осам становника по km2 или подручје нивоа НСТЈ 3 са мање од 12,5 становника по km2.

Врло ретко насељено подручје Републике Србије из става 7. овог члана је подручје нивоа НСТЈ 2 са мање од осам становника по km2.

V. ДОДАТНИ УСЛОВИ ЗА ОЦЕНУ УСКЛАЂЕНОСТИ ПОСЕБНИХ СЛУЧАЈЕВА РЕГИОНАЛНЕ ДРЖАВНЕ ПОМОЋИ

Посебни случајеви регионалне државне помоћи за улагање

Члан 19.

Посебни случајеви регионалне државне помоћи за улагање обухватају државну помоћ чији износ прелази износ израчунат на основу формуле из члана 16. ове уредбе, као и шему државне помоћи која обухвата мање од пет група делатности у складу са прописом којим се уређује класификација делатности.

Регионална државна помоћ за улагање из става 1. овог члана додељује се за почетна улагања у складу са чланом 8. ове уредбе, као и за почетнo улагањe великог правног лица у унапред дефинисано подручје „Ц”, односно унапред недефинисано подручје „Ц”, утврђено у складу са чланом 14. ове уредбе ради диверсификације производа и/или услуга, увођењем нових производа или нових услуга или ради увођења значајне промене у укупном процесу производње и/или пружања услуга постојећег правног лица, под условом да се то улагање врши у социо-економски најугроженијем подручју у процесу транзиције привреде ка климатској неутралности и чији је БДП по становнику нижи од трогодишњег просека у ЕУ-27.

Оправдани трошкови посебних случајева регионалне државне помоћи, осим оправданих трошкова из чл. 9 – 11. ове уредбе могу да буду и трошкови улагања у материјалну и нематеријалну имовину, коју корисник набавља да би je уступио добављачима за потребе производње полупроизвода директно повезаних са пројектом улагања, ако:

1. се та имовина користи након завршетка пројекта улагања најмање пет година у случају великих правних лица, односно три године у случају МСП;
2. добављачу није додељена државна помоћ за исте оправдане трошкове улагања;
3. постоји правни основ за уступање те имовине добављачу, при чему корисник задржава право својине.

Осим оправданих трошкова из става 3. овог члана, оправдани трошкови у случају МСП могу да буду и трошкови припреме студија изводљивости и консултантских услуга, повезаних са пројектом улагања у висини до 50% вредности тих трошкова.

Максимални износ државне помоћи из става 1. овог члана израчунава се на основу следеће формуле:

Р x (А + 0,50 x Б+0,34 x Ц)

при чему је:

Р - максимални интензитет државне помоћи који се примењује у одређеном подручју, осим увећаног интензитета државне помоћи у случају МСП;

А - део оправданих трошкова у износу од 50 милиона евра у номиналном износу или динарској противвредности, по званичном средњем курсу НБС;

Б - део оправданих трошкова између 50 милиона евра и 100 милиона евра у номиналном износу или динарској противвредности, по званичном средњем курсу НБС;

Ц - део оправданих трошкова који прелази 100 милиона евра у номиналном износу или динарској противвредности, по званичном средњем курсу НБС.

Посебни случајеви регионалне оперативне државне помоћи

Члан 20.

Регионална оперативна државна помоћ додељује се на основу шеме која обухвата мање од пет група делатности у складу са прописом којим се уређује класификација делатности, као и ако је циљ доделе те помоћи да се смање одређене специфичне потешкоће са којима се суочавају МСП у подручју „Aˮ, које је утврђено у складу са чланом 14. ове уредбе, или ако се њом спречава или смањује депопулација у ретко и веома ретко насељеним подручјима.

Оправдани трошкови за које се додељује регионална оперативна државна помоћ морају да буду унапред одређени и пропорционални тешкоћама за чије отклањање је та помоћ намењена.

Шема помоћи из става 1. овог члана не може да обухвата само област саобраћаја или енергетике или да се односи само на развој широкопојасне мреже.

Посебни услови

Члан 21.

Регионална државна помоћ за улагање из члана 19. ове уредбе усклађена je ако осим услова из чл. 8 - 17. ове уредбе истовремено испуњава и следеће посебне услове:

1) доприноси регионалном развоју;

2) постоји потреба за интервенцијом државе;

3) мера помоћи је примерена;

4) има подстицајни ефекат;

5) пропорционална је (сведена на минимум);

6) позитивни ефекти мере на конкуренцију и трговину између Републике Србије и земаља чланица Европске уније превазилазе негативне ефекте;

7) подаци о помоћи су доступни јавности.

Регионална оперативна државна помоћ из члана 20. ове уредбе усклађена је ако испуњава посебне услове из става 1. овог члана.

Комисија за контролу државне помоћи ближе уређује начин за оцењивање испуњености посебних услова из става 1. овог члана.

Пријава за доделу регионалне државне помоћи из чл. 19. и 20. ове уредбе дата је у Прилогу 1 - Пријава посебних случајева индивидуалне регионалне државне помоћи за улагање, Прилогу 2 - Пријава посебних случајева регионалне државне помоћи за улагање која се додељује на основу шеме и Прилогу 3 - Пријава посебних случајева регионалне оперативне државне помоћи, који су одштампани уз ову уредбу и чине њен саставни део.

VI. ПРАВИЛА КУМУЛАЦИЈЕ

Кумулација

Члан 22.

Регионална државна помоћ може да се кумулира са другом регионалном државном помоћи која се додељује за исте оправдане трошкове без обзира на то да ли је помоћ додељена као индивидуална или путем шеме државне помоћи, до максималног интензитета или износа прописаног овом уредбом.

Регионална државна помоћ може да се кумулира са *de minimis* помоћи која се додељује за исте оправдане трошкове до максималног интензитета или износа прописаног овом уредбом.

Регионална државна помоћ може да се додели истовремено са другом државном помоћи и *de minimis* помоћи за различите оправдане трошкове и те помоћи могу да буду додељене независно једна од друге до максималних износа или интензитета у складу са законом, овом уредбом и другим подзаконским актима којима се уређује контрола државне помоћи.

Контрола трошења јавних средстава

Члан 23.

Давалац државне помоћи је дужан да врши контролу трошења јавних средстава и коришћења тих средстава за доделу регионалне државне помоћи и у обавези је да врши надзор да ли корисник државне помоћи троши средства у предвиђеном износу и за намену за коју су му та средства додељена, као и да ли је корисник државне помоћи испунио своју обавезу због које су му средства додељена и која је била предвиђена као услов за доделу државне помоћи.

Давалац државне помоћи ближе уређује начин и поступак вршења контроле и надзора из става 1. овог члана.

VII. ПРЕЛАЗНЕ И ЗАВРШНЕ ОДРЕДБЕ

Започети поступци

Члан 24.

Поступци оцењивања усклађености регионалне државне помоћи који до дана ступања на снагу ове уредбе нису окончани окончаће се по одредбама Уредбе о условима и критеријумима усклађености регионалне државне помоћи („Службени гласник РС”, број 23/21).

Ако после ступања на снагу ове уредбе решење Комисије за контролу државне помоћи донето у складу са ставом 1. овог члана буде поништено или укинуто, поновни поступак спроводи се по одредбама ове уредбе.

Рок за доношење мапе регионалне државне помоћи

Члан 25.

Мапа регионалне државне помоћи донеће се у року од шест месеци од дана ступања на снагу ове уредбе.

Престанак важења прописа

Члан 26.

Даном ступања на снагу ове уредбе престаје да важи   
Уредба о условима и критеријумима усклађености регионалне државне помоћи („Службени гласник РС”, број 23/21).

Ступање на снагу

Члан 27.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-1645/2025

У Београду, 27. фебруара 2025. године

ВЛАДА

ПРЕДСЕДНИК

Милош Вучевић, с.р.